Betaal dié boete of gaan tronk toe | Netwerk24
Betaal dié boete of gaan tronk toe
Deur Rick Marais 09 Julie 2018 06:01
Kevin Carolus, 'n vullisverwyderaar, moet R300 opdok of drie maande tronk toe gaan nadat hy beboet is omdat hy in Fairway Heights deur vullis gegrawe het. Foto: Rick Marais
'n Rommelversamelaar het 'n groot boete ontvang toe hy, soos gewoonlik, items uit vullissakke in Fairway Heights verwyder het.
Kevin Carolus (35) staar nou die nare realiteit in die gesig om 'n skulderkenningsboete van R300 te betaal of drie maande tronkstraf uit te dien.
Met die verfrommelde en natgereënde boetekaartjie in sy hand staar Carolus voor hom uit terwyl Standard met hom gesels.
"Ek doen die ding van vullis uitsoek by myself. Ek kom soms by asblikke dan kom daar ander hawelose mense ook aan. Almal is haweloses; hulle het nie huise nie. Op Woensdae is dit vullisverwyderingsdag in Fairway Heights en Panorama. Dan soek ons in die vullisdromme, want die mense daar bo gooi goeie goed weg – waardevolle items wat ons weer kan gebruik. Ons gee dit dan in vir geld en kos. Dis ons oorlewing," sê Carolus.
Op 20 Junie, 'n doodnormale Woensdag, was Carolus besig om saam met ander rommelversamelaars in 'n drom te krap toe 'n BVM-verkeersman verby hulle ry.
"Hy het ons gevolg asof ons skelms is; asof ons wil oorklim en mense beroof, maar ons is nie daar om te steel nie. Ons is daar om waardevolle items uit die vullis te haal."
Hulle is deur die verkeersbeampte na Mastersweg geneem. Hy het glo gesê hulle gaan boetes kry.
"Iemand het seker gekla en gesê dat ons elke week daar is en hul huise deurkyk van die buitekant af. Hy het toe vir ons al drie wat besig was om deur die vullis te grou, met R300 beboet."
Die polisie was ook by toe die boetes uitgeskryf is.
"Ons het in 'n ry gestaan en die manne het elkeen gewag vir die boete wat elkeen moes teken. Ek moes my eie handtekening maak; ek kon nie weier nie. Die verkeersbeampte het gevloek en genoem dat ons moet teken anders gaan ons 'k...k' en hy het ons aanhou dreig. Hy het gesê 'f...f' en hy ons soos misdadigers laat voel," sê hy.
"Die boete is R300. Waar kry ek nou daai geld? Iewers maak iets nie sin nie, want hoekom sal 'n verkeers­beampte nou uit sy pad gaan om ons boetes te gee? So, nou moet ek betaal of ek moet tronk toe gaan."
Carolus weet sy werk is nie die ideale werk nie, maar hy voel die boete is onregverdig, want hy probeer net oorleef.
Nik Wullschleger, 'n raadslid van Breedevallei Onafhanklik Party (BO), sê hy ken Kevin persoonlik en dat hy gereeld by Wullschleger se huis kom werk.
"Sy ma was tot onlangs werkloos en Kevin het deur sy vullisverwydering vir sy ma en jonger sussie gesorg. Hierdie boete is wreed want hy kan nie bekostig om dit te betaal nie," sê Wullschleger.
Verder is Wullschleger bekommerd dat Carolus nou tronkstraf kan kry indien hy nie sy boete betaal nie. "Die tronk rehabiliteer nie mense nie; mense kom gehard uit die tronk en dan begin hulle met misdaad," voeg hy by.